CELEX: 62021TN0803
Language: hr
Date: 2021-12-27 00:00:00
Title: Predmet T-803/21: Tužba podnesena 27. prosinca de 2021. — NQ/Vijeće i dr.

7.3.2022   
            
            
               HR
            
            
               Službeni list Europske unije
            
            
               C 109/25
            
         
      Tužba podnesena 27. prosinca de 2021. — NQ/Vijeće i dr.
      (Predmet T-803/21)
      (2022/C 109/34)
      Jezik postupka: portugalski
      
         Stranke
      
      
         Tužitelj: NQ (zastupnici: R. Leandro Vasconcelos i M. Martins Pereira, odvjetnici)
      
         Tuženici: Vijeće Europske unije, Europska komisija, Europska služba za vanjsko djelovanje (ESVD)
      
         Tužbeni zahtjev
      
      Tužitelj od Općeg suda zahtijeva da:
      
                  —
               
               
                  poništi odluku Službe za instrumente vanjske politike (FPI) Komisije od 1. prosinca 2021. i odluku da se ne preporuče buduće misije Europske unije za promatranje izbora (EU EOM) tijekom pet godina;
               
            
         podredno, u slučaju da se utvrdi da nije riječ o aktu koji se može pobijati:
      
                  —
               
               
                  poništi izvješće o ocjeni od 16. listopada;
               
            
         još podrednije, u slučaju da se utvrdi da nijedan od navedenih akata nije akt koji se može pobijati:
      
                  —
               
               
                  poništi odluku zamjenika glavnog promatrača (Deputy Chief Observer) od 22. listopada.
               
            
                  —
               
               
                  naloži Europskoj komisiji i, prema potrebi, ESVD-u i Vijeću Europske unije, da, osim vlastitih, snose i tužiteljeve troškove.
               
            
         Tužbeni razlozi i glavni argumenti
      
      U prilog osnovanosti tužbe tužitelj ističe šest tužbenih razloga.
      
                  1.
               
               
                  Prvi tužbeni razlog, koji se temelji na povredi prava na saslušanje
                  Prilikom provedbe postupka ocjene, u okviru kojeg je 16. listopada 2021. doneseno izvješće o ocjeni, povrijeđeno je tužiteljevo pravo da ga se sasluša u vezi s nacrtom izvješća o ocjeni, odnosno prije donošenja konačne odluke. To pravo proizlazi iz prava na dobru upravu, zajamčenog člankom 41. Povelje Europske unije o temeljnim pravima (u daljnjem tekstu: Povelja).
               
            
                  2.
               
               
                  Drugi tužbeni razlog, koji se temelji na povredi obveze obrazlaganja
                  FPI je pri donošenju pobijane odluke povrijedio svoju obvezu obrazlaganja. Ta je obveza, kao prvo, utvrđena člankom 296. drugim stavkom UFEU-a, a potvrđena je člankom 41. stavkom 2. trećom alinejom Povelje. U obrazloženju pobijane odluke nije moguće utvrditi razloge na kojima se temelji odluka da se ne preporuče misije i mjera isključenja od pet godina.
               
            
                  3.
               
               
                  Treći tužbeni razlog, koji se temelji na povredi načela pravne sigurnosti
                  Pri donošenju pobijane odluke povrijeđeno je načelo pravne sigurnosti. To je načelo opće načelo prava Unije. Pobijana odluka ne upućuje na pravni temelj mjere isključenja niti se on može utvrditi iz ostalih elemenata odluke.
               
            
                  4.
               
               
                  Četvrti tužbeni razlog, koji se temelji na povredi načela proporcionalnosti
                  Nalaganje mjere kojom se ne preporučuju buduće misije tijekom pet godina neproporcionalno je, s obzirom na to da navodne povrede Kodeksa ponašanja o kojima je riječ nisu teške.
               
            
                  5.
               
               
                  Peti tužbeni razlog, koji se temelji na povredi prava na privatan i obiteljski život
                  Pobijanom odlukom povrjeđuje se pravo na privatan i obiteljski život, zajamčeno člankom 7. Povelje i člankom 8. Europske konvencije o ljudskim pravima (u daljnjem tekstu: EKLJP). Tužitelj tvrdi da ga njegove obiteljske obveze nisu sprječavale da dovrši zadaće koje je još trebao izvršiti.
               
            
                  6.
               
               
                  Šesti tužbeni razlog, koji se temelji na povredi slobode izražavanja
                  Pobijanom odlukom povrjeđuje se tužiteljeva sloboda izražavanja. Ta je sloboda zajamčena člankom 11. Povelje i člankom 10. EKLJP-a. Podrazumijeva slobodu usmenog ili pisanog izražavanja različitih ili manjinskih mišljenja u odnosu na ona koja zastupa institucija koja zapošljava dužnosnike i službenike Unije.